Anni Svanholt (SF), 2001-10-26:
Det er jo et utrolig vigtigt emne, og det handler om mange mennesker, som føler sig i klemme i det offentlige system.
Jeg må jo sige, at der var ikke så mange, jeg direkte kunne rette en varm tak til.
Det var ikke det, jeg kunne høre her.
Men der var nogle lyspunkter i debatten, og jeg vil gerne sige særlig tak til Kristeligt Folkepartis ordfører, fru Tove Videbæk, som var mest klar i talen om gerne at ville se på denne sag.
Sagen er jo, at man må erkende, at der altså er mange problemer for de mange mennesker ude i kommunerne, som er på sygedagpenge.
Jeg vil gerne sige til hr. Frank Aaen, at SF selvfølgelig lægger meget vægt på, at det er faglige og menneskelige hensyn, det handler om - og sådan arbejder vi jo i det hele taget.
Vi har bl.a. arbejdet meget ihærdigt for, at der skulle komme flere ressourcer til sygehusområdet, for at man kan nedbringe
ventelisterne, både her og også på det sociale område naturligvis.
Men jeg vil gerne sige, at den ændrede finansiering ændrer jo overhovedet ikke ved principperne for tildeling af sygedagpenge.
Det vil vi gerne have ændret, og vi har stillet forslag om det i forbindelse med finansloven.
Vi vil ikke have, at der er nogen mennesker, der virkelig kommer i klemme, men det sker jo i dag.
Der er nogle, der virkelig kommer ud i store problemer, og årsagerne til det er mange forskellige, bl.a. at man ikke kan få det rigtige tilbud i tide.
Vi kender jo mange historier, der handler om, at man venter og venter og venter på bl.a. speciallægeerklæringer.
Den problemstilling har været oppe her for nylig, hvor vi hørte, at speciallægerne ikke rigtig ved, om de vil skrive de erklæringer, og de skal i hvert fald have flere penge for det.
Det er da en helt uacceptabel situation, at der er mennesker, der skal vente, fordi man i det offentlige system ikke har ændret på den problemstilling.
Hvis amter og kommuner i fællesskab stod med opgaven, ville man i højere grad kunne finde fælles løsninger til gavn for de mennesker, det handler om. Det er også sådan i dag, at kommunerne skal betale alle sygedagpengene efter 1 års forløb, og så er staten ude af det.
Men hvis amtsrådet ikke har sørget for revalideringspladser og afprøvningspladser eller givet de relevante tilbud, sørget for at der er speciallæger til rådighed, som kan skrive erklæringerne eller kan lave undersøgelserne, eller folk ikke kan komme til forundersøgelser, står kommunen der altså med borgeren og må sige: Jamen vi kan ikke hjælpe, vi kan ikke gøre noget, for vi kan ikke selv betale det.
Vi står altså med et meget stort problem, og der er jo nogle forfærdelige historier, bl.a. fra Fredericia Kommune, hvor en mand kom til skade med sin ankel og måtte vente og vente meget lang tid.
Det betød, at kommunen kom til at betale 100.000 kr. i sygedagpenge, selv om det i virkeligheden var noget, der kunne løses ret enkelt.
Men kommunen, som i øjeblikket skal betale 50 pct. det første år, måtte betale her, staten betaler de andre 50 pct. Men staten kan jo ikke sige: Nu hjælper vi her, nu sørger vi for et tilbud.
Det kan amtsrådet, som har ansvaret for mange af tilbudene, og vi synes, det er aktivt og konstruktivt,
at man kan gøre nogle passive penge aktive og på den måde hjælpe nogle mennesker.
Dertil kommer, at man kan sige, at amterne også har et ansvar inden for forebyggelsesområdet.
Amterne er jo en arbejdsgiver, som har mange, mange ansatte.
Der er nedslidning i sundhedssektoren, og her kunne denne ordning også bevirke, at man tog meget mere hånd om den forebyggende indsats og sørgede for, at den nedslidning ikke fandt sted. Der er altså fordele ved, at man kan sætte ind over for arbejdsmiljøet.
Sundhedsplanlægningen mellem kommune og amt kunne få et andet indhold, fordi man kunne hjælpe hinanden med finansieringen, så der ville være nogle oplagte fordele
Vi siger ikke, at vi med dette forslag løser alle problemer - overhovedet ikke, og slet ikke med hensyn til
ventelisterne
Det understreger vi også, og det har jeg sagt flere gange i dag.
Men det kan da i hvert fald hjælpe mere end situationen i dag, hvor det er kommunen, der skal betale sygedagpengene, så vi synes fortsat, at det er et udmærket forslag.
Jeg er meget glad for at kunne konstatere, at forslaget faktisk er blevet godt modtaget hos de parter, som står med problemerne, og som godt vil finde nye veje for at løse problemer og hjælpe nogle flere mennesker.
Man kan f.eks. se, at Århus Amt har igangsat forskellige projekter, hvor de vil arbejde sammen med nogle konkrete kommuner om at afdække problemerne, bl.a. i Skanderborg og Randers, så de er altså selv gået i gang med noget.
Men det kunne jo også hjælpe, hvis der var en fælles finansiering.
Tværtimod kan vi se, at antallet af meget lange forløb er steget voldsomt siden 1993, og det må i hvert fald give anledning og stof til eftertanke, at netop mennesker, der er inde i et langt sygeforløb, løber en stor, stor risiko for forværring, eller at det hele måske ender med en pension.
Og hvad så, når kommunen står og siger: Jamen vi kan godt se, at der er et problem, men det er ikke os, der kan gribe ind, det er ikke os, der kan komme med løsningerne?
Ja, så ender det med en meget dårlig situation for den syge.